taभारत के प्रचलित हिंदू कैलेंडर पंचांग के मुताबिक अश्विन महीने की दशमी तिथि को विजयदशमी पर्व मनाया जाता है। इसे दशहरा भी कहते हैं। यह त्योहार पूरे भारत में मनाया जाता है, क्योंकि हर जगह रामायण में यकीन रखने वाले लोग हैं। भारतीय महाकाव्य रामायण के नायक राम ने इसी दिन रावण का वध किया था। रामायण के अनुसार राम अवतार रूपी भगवान थे। तब से हर विजयदशमी पर रावण का पुतला जलाया जाता है और राम की विजय को बुराई पर अच्छाई की जीत का प्रतीक समझा जाता है।
दशहरे पर भगवान राम के साथ जया और विजया नाम की देवियों की भी पूजा होती है। बताया जाता है कि भगवान राम इन्हीं दोनों देवियों की पूजा करके युद्ध के लिए निकले थे। इनकी पूजा का एक हिस्सा है शस्त्रों यानी हथियारों की पूजा करना। दशहरा मूल रूप से शक्ति का उत्सव है। शक्ति के प्रतीक हथियार हमारी रक्षा करते हैं। इसलिए इनकी पूजा की जाती है। हम बता रहे हैं कि घरों में शस्त्र पूजन कैसे किया जाता है।
हम अपनी रक्षा के लिए शस्त्रों का प्रयोग करते हैं। किसी देश की सीमा से उसके सबके भीतरी छोर तक, रक्षा के लिए किसी न किसी तरह शस्त्र इस्तेमाल किए जाते हैं। इन्हीं के ज़रिए लोगों की जान बचाई जाती है और कई तो इन्हीं के ज़रिए रोटी कमाते हैं। इन्हीं शस्त्रों में जया और विजया देवी का वास मानकर इनकी पूजा की जाती है।
पूजन में सबसे पहले शस्त्रों को भगवान के सामने रखकर इन पर जल छिड़ककर पवित्र किया जाता है। इसके बाद महाकाली स्रोत का पाठ किया जाता है। पाठ के बाद शस्त्रों पर तिलक लगाया जाता है, उन पर फूल चढ़ाए जाते हैं, उनकी आरती की जाती है और भोग लगाया जाता है।
परंपरा के मुताबिक पूजा के बाद शस्त्र के स्वामी को इसका इस्तेमाल करना चाहिए। हालांकि, आप अपनी जगह और समय के हिसाब से इसे सांकेतिक रूप से भी कर सकते हैं, ताकि किसी की सुरक्षा को खतरा न हो। शस्त्र पूजन के अलावा दशहरे पर रावण का पुतला फूंका जाता है।